Pa, twee kinders dood ná hulle bone eetArgieffoto bloot ter illustrasie (Foto: Pixabay) Twee mense is in hegtenis geneem nadat ŉ pa en twee van sy kinders dood is en nog ŉ kind in die hospitaal opgeneem is nadat hulle bone geëet het. Die ma en tannie van die twee kinders wat dood is, is in hegtenis geneem in verband met die voorval wat buite Bethlehem in die Vrystaat plaasgevind het. Die pa en drie kinders het Woensdagoggend die bone geëet waarna die kinders skool toe is. Hulle het kort daarna van maagpyn begin kla en is na ŉ nabygeleë kliniek geneem. Twee van die kinders, 10 en 14 jaar oud, is kort ná hul aankoms by die kliniek dood verklaar. Hul 11-jarige sibbe is in ŉ hospitaal opgeneem. Die pa van die kinders is ook na ŉ hospitaal geneem en is met sy aankoms dood verklaar. Volgens dr. Tate Makgoe, LUR vir onderwys in die Vrystaat, was die kinders leerders aan die Utopia-plaasskool buite Bethlehem. Hy het bevestig die kinders se ma en tannie is in verband met die voorval in hegtenis geneem en dat hulle vandag in die Bethlehem-landdroshof sal verskyn. “Die Suid-Afrikaanse Polisiediens ondersoek die omstandighede rakende hierdie aaklige voorval,” het Makgoe gesê. “Die departement van maatskaplike ontwikkeling in die provinsie sal berading aan die familie van die oorledenes, asook die onderwysers en leerders van die Utopia-plaasskool verskaf.” Makgoe het ŉ beroep om hulp gedoen sodat die pa en kinders ŉ ordentlike begrafnis ontvang. “Ons is baie hartseer oor dié ontydige sterftes en wil ons meegevoel oordra aan die familie wat hul kinders op dié tragiese wyse verloor het,” het hy gesê.